Klasa: 021-05/17-01/07

Urbroj: 2109/22-10-17-4

Orehovica, 29.06.2017.

**Z A P I S N I K**

s 2. sjednice Općinskog vijeća Općine Orehovica, održane 29. lipnja2017. godine u Općinskoj vijećnici Općine Orehovica s početkom u 19.30 sati.

Sjednicu je sazvao predsjednik Općinskog vijeća Općine Orehovica Marko Hunjadi pozivom klasa: 021-05/17-01/07, urbroj: 2109/22-10-17-3 od 23.06.2017. godine.

Nazočni vijećnici: Miroslav Bezek, Nadica Bogdan, Nikola Bukal, Goran Ivačić, Želimir Halić, Marko Hunjadi, Josip Katanović, Dragutin Klobučarić, Ivan Krčmar, Zlatko Orsag, Nikola Panić i Branko Sušec. Sjednici prisustvuje zamjenica općinskog načelnika Dijana Novak te zamjenik Općinskog načelnika iz reda pripadnika romske nacionalne manjine Marko Balog.

Zapisnik je vodila službenica Jedinstvenog upravnog odjela Općine Orehovica Žaklina Vađunec.

Sjednicu je otvorio predsjednik Općinskog vijeća Marko Hunjadi pozdravom svima nazočnima. Utvrdio je da sjednici prisustvuje 12 od 14 vijećnika, da postoji kvorum i da su sve odluke donijete na ovoj sjednici pravovaljane.

Predsjedavajući je otvorio aktualni sat u trajanju od 45 minuta. Prije rasprave napomenuo je da Općinski načelnik nije prisutan, iako smatra da je trebao biti prisutan, te smatra da nema smisla postavljati pitanja na aktualnom satu načelniku s obzirom da nije nazočan.

Marko Balog rekao je kako nema smisla postavljati pitanja s obzirom da načelnika nema, međutim, napomenuo bi kako je u prošlom sazivu Općinskog vijeća, kada je bio na dužnosti vijećnika, postavio pitanje načelniku na koje još nije dobio odgovor. Zanima ga kada će biti izvršena sanacija u Vrtnoj ulici, na mjestu gdje se zadržavaju oborinske vode. S obzirom da je jučer bilo nevrijeme stvorio se bazen od oborinskih voda te iskazuje zabrinutost i mogućnost ponavljanja slučaja iz Varaždinske županije u kojem se utopilo dijete.

Marko Hunjadi napomenuo je da će pitanje biti zapisano u zapisniku.

Branko Sušec rekao je kako misli da predsjednik Općinskog vijeća zna da je načelnik na unaprijed rezerviranom godišnjem odmoru te smatra da nije korektno reći da ga nema, već treba napomenuti da je na godišnjem odmoru. Dalje napominje kako je zamjenik načelnika dio izvršne vlasti te smatra da bi se s načelnikom trebao dogovoriti o tim pitanjima, bez zamaranja Vijeća.

Želimir Halić rekao je kako je načelnik sve obavijestio o svom odsustvu te smatra da je nekorektno postavljati pitanja osobi koja je odsutna te da je svim poznato na koji način se postavljaju pitanja.

Daljnjih pitanja nije bilo te je aktualni sat završio u 19.42.

Predsjedavajući je prisutnima predložio dnevni red kojeg su vijećnici primili uz poziv za sjednicu.

D N E V N I R E D

1. Prihvaćanje zapisnika sa konstituirajuće sjednice Općinskog vijeća Općine Orehovica,
2. Donošenje odluke o povremenim radnim tijelima Općine Orehovica,
3. Donošenje odluke o imenovanju članova Uprave groblja Orehovica-Vularija,
4. Donošenje odluke o imenovanju članova Uprave groblja Podbrest-Sveti Križ,
5. Donošenje odluke o imenovanju predsjednika Uprave groblja,
6. Donošenje Odluke o porezima Općine Orehovica
7. Donošenje Pravilnika o provedbi postupka jednostavne nabave Općine Orehovica
8. Informacije o stanju sigurnosti za razdoblje 03-05/2017.
9. Razno.

Dnevni red jednoglasno je prihvaćen.

**Ad. 1. Prihvaćanje zapisnika s konstituirajuće sjednice Općinskog vijeća Općine**

**Orehovica**

Predsjedavajući je prisutne pozvao na raspravu glede zapisnika s konstituirajuće sjednice Općinskog vijeća održane 12.06.2017. godine. Rasprave nije bilo te se pristupilo glasovanju.

Zapisnik s konstituirajuće sjednice Općinskog vijeća prihvaćen je jednoglasno.

**Ad. 2. Donošenje Odluke o povremenim radnim tijelima Općine Orehovica**

Prijedlog odluke podnijeli su u pisanom obliku osam vijećnika.

Predsjednik Općinskog vijeća rekao je kako je s načelnikom pokušao porazgovarati o prijedlogu članova pojedinih odbora, međutim, načelniku je sve to bilo smiješno, stoga su ovaj prijedlog podržala osam vijećnika.

U ***Odbor za gospodarski razvoj*** Općine Orehovica predlažu da se imenuju:

1. Dijana Novak, za predsjednicu,
2. Ivan Krčmar, za člana,
3. Nikola Panić, za člana,
4. Danijel Patarčec, za člana,
5. Marko Branović, za člana.

U ***Odbor za poljoprivredu i procjenu šteta od elementarnih nepogoda*** Općine Orehovica predlažu da se imenuju:

1. Luka Krčmar, za predsjednika,
2. Josip Katanović, za člana,
3. Ivan Maček, za člana,
4. Erika Baranašić, za članicu,
5. Žaklina Vađunec, za članicu.

U ***Odbor za komunalnu djelatnost, prostorno uređenje i zaštitu okoliša*** Općine Orehovica predlažu da se imenuju:

1. Miroslav Bezek, za predsjednika,
2. Renato Plaftak, za člana,
3. Mario Lončarić, za člana,
4. Valentina Kocijan za članicu,
5. Nadica Bogdan, za člana.

U ***Odbor za društvene djelatnosti i socijalnu skrb*** Općine Orehovica predlažu da se imenuju:

1. Marko Ružić, za predsjednika,
2. Zlatko Skupnjak, za člana,
3. Goran Ivačić, za člana,
4. Nada Dreven, za članicu,
5. Katarina Glavina, za članicu,
6. Verica Balent, za članicu.
7. Marko Balog

U ***Odbor za međuopćinsku i međunarodnu suradnju*** Općine Orehovica predlažu da se imenuju:

1. Franjo Bukal, za predsjednika,
2. Marko Hunjadi, za člana,
3. Dragutin Klobučarić, za člana,
4. Marko Balog, za člana.

U ***Komisiju za stipendije*** Općine Orehovica predlažu da se imenuju:

1. Branko Sušec, za predsjednika,
2. Marko Ružić, za zamjenika predsjednika,
3. Branka Klinec, za članicu,
4. Nikola Bukal za člana,
5. Dalibor Kukovec, za člana.

U ***Inventurnu komisiju*** Općine Orehovica predlažu da se imenuju:

1. Josip Katanović, za predsjednika,
2. Vlado Kolar, za člana,
3. Marko Balog, za člana.

U ***Savjet za zaštitu potrošača*** Općine Orehovica predlažu da se imenuju:

1. Tamara Hrelja, za predsjednicu,
2. Goran Ivačić, za člana,
3. Marko Balog, za člana.

U ***Komisiju za popis birača*** Općine Orehovica predlažu da se imenuju:

1. Franjo Bukal, za predsjednika,
2. Marko Hunjadi, za zamjenika predsjednika,
3. Viktor Pintarić, za člana,
4. Goran Ivačić, za člana,
5. Zlatko Orsag, za člana,
6. Marko Balog, za člana.

U ***Komisiju za određivanje imena trgova i ulica*** Općine Orehovica predlažu da se imenuju:

1. Miroslav Bezek, za predsjednika,
2. Dragutin Klobučarić, za zamjenika predsjednika,
3. Renato Plaftak, za člana,
4. Mario Lončarić, za člana,
5. Nadica Bogdan, za članicu.

Branko Sušec rekao je kako za dobru pripremu odluka treba dobra suradnja. S obzirom da je bio odsutan 10 dana te nije znao za sjednicu, predlaže da se za ubuduće sjednice Općinskog vijeća ne dogovaraju na ovaj način, nego na način da na sjednicama budu prisutni i načelnik i predsjednik Općinskog vijeća. Rekao je kako je u prijašnjim sazivima Vijeća bio predložen jedan prijedlog za donošenje ovakve Odluke, međutim, pristupilo se dogovaranju, i to ne na stranački način, već zajedničkom suradnjom te se nada da će i sada postići dogovor. Napominje kako je jedna stvar pobijediti na izborima, a druga stvar je raditi na dobrobit svih žitelja općine. Pogledavši prijedlog odluke vidi razlog zbog čega je načelnik rekao da je takav prijedlog smiješan, međutim, slaže se sa 70-80% predloženog. Smatra da se na konstituirajućoj sjednici pokazao omjer snaga te da se ubuduće ne moraju sakrivati iza grupe od 8 vijećnika i poziva ih da javno kažu da su u koaliciji i da tako djeluju.

Kao moguće poboljšanje prijedloga Odluke o povremenim radnim tijelima predlaže da se u Odbor za gospodarski razvoj imenuje općinski načelnik. Smatra da bi u tom odboru svakako trebao biti načelnik jer je gospodarski razvoj strategija koja se razvija 20 godina. U Odbor za poljoprivredu i procjenu šteta od elementarnih nepogoda predlaže da se za predsjednicu imenuje Erika Baranašić. S obzirom da je u prošlom sazivu Erika Baranašić bila predsjednica, smatra da ima najviše iskustva i najbolje je upoznata s procedurom postupanja prilikom nastanka štete. Smatra da bi bolje rješenje bilo da je za predsjednika predložen Ivan Krčmar, umjesto Luke Krčmara, s obzirom da je vijećnik i da će imati više saznanja o stvarima o kojima će se raspravljati na Vijeću. Što se tiče Odbora za društvene djelatnosti i socijalnu skrb smatra da su mogli pripremiti bolji prijedlog, s obzirom da je on pročelnik Upravnog odjela za društvene djelatnosti u Međimurskoj županiji, možda su ga mogli predložiti u taj Odbor, ali napominje da to nije prijedlog.

Napominje kako u Odbor za međuopćinsku i međunarodnu suradnju nije predložen nitko iz Kuda Fijolice ili nekog DVD-a. Smatra da su mogli predložiti Zlatka Orsaga za člana, jer on ima iskustva u međunarodnoj suradnji. Što se tiče Inventurne komisije sva 3 člana su nova te smatra da je najstručnija osoba Viktor Pintarić jer on posjeduje najviše saznanja o tome što Općina ima u udjelima i financijama. Stoga predlaže da se Viktora Pintarića imenuje za člana Inventurne komisije. Marko Hunjadi mu je odgovorio da je Viktor Pinarić odbio biti član Inventurne komisije.

Na kraju dodaje digresiju kako je zamjenica načelnika predložena u samo jedan odbor, dok je drugi zamjenik načelnika predložen u čak pet odbora.

Predsjedavajući predlaže da se o prijedlogu Odluke o povremenim radnim tijelima Općinskog vijeća Općine Orehovica glasuje po člancima odnosno odborima.

Marko Hunjadi rekao je kako su kontaktirali zamjenicu načelnika te da je ona prihvatila da bude predsjednica Odbora za gospodarski razvoj.

Dijana Novak rekla je da je upoznata sa činjenicom da predsjednici tog Odbora uglavnom budu načelnici, međutim, ona kao zamjenica načelnika rekla je da prihvaća tu funkciju i da bi ostavila prijedlog takav kakav je.

Predsjedavajući je prvobitni prijedlog sastava Odbora za gospodarski razvoj Općine Orehovica dao na glasovanje.

Odbor za gospodarski razvoj imenovan je većinom od 8 vijećnika, dok su 4 bila suzdržana.

S obzirom da gospođa Erika Baranašić nije prisutna, a vijećnik Branko Sušec povukao je prijedlog imenovanja Erike Baranašić za predsjednicu Odbora za poljoprivredu i procjenu štete od elementarnih nepogoda Općine Orehovica, predsjedavajući je dao prvobitni prijedlog sastava Odbora za poljoprivredu i procjenu štete od elementarnih nepogoda Općine Orehovica na glasovanje.

Odbor za poljoprivredu i procjenu šteta od elementarnih nepogoda Općine Orehovica usvojen je većinom od 8 vijećnika, dok su 4 bila suzdržana.

Predsjedavajući je dao prijedlog sastava Odbora za komunalnu djelatnost, prostorno uređenje i zaštitu okoliša Općine Orehovica na glasovanje.

Odbor za komunalnu djelatnost, prostorno uređenje i zaštitu okoliša Općine Orehovica usvojen je jednoglasno.

Predloženo je da se u sastav Odbor za međuopćinsku i međunarodnu suradnju Općine Orehovica za člana imenuje Zlatko Orsag. S obzirom da Zlatko Orsag ne prihvaća imenovanje, predsjedavajući je prvobitni prijedlog sastava Odbora za međuopćinsku i međunarodnu suradnju Općine Orehovica dao na glasovanje.

Odbor za međuopćinsku i međunarodnu suradnju Općine Orehovica imenovan je jednoglasno.

Predsjedavajući je dao prijedlog sastava Komisije za stipendije Općine Orehovica na glasovanje.

Komisija za stipendije Općine Orehovica imenovana je jednoglasno.

Predsjedavajući je dao prijedlog sastava Inventurne komisije Općine Orehovica na glasovanje.

Inventurna komisija Općine Orehovica imenovana je jednoglasno.

Predsjedavajući je dao prijedlog sastava Savjeta za zaštitu potrošača Općine Orehovica na glasovanje.

Savjet za zaštitu potrošača Općine Orehovica imenovan je jednoglasno.

Predsjedavajući je dao prijedlog sastava Komisije za popis birača Općine Orehovica na glasovanje.

Komisija za popis birača Općine Orehovica imenovana je jednoglasno.

Predsjedavajući je dao prijedlog sastava Komisije za određivanje imena trgova i ulica Općine Orehovica na glasovanje.

Komisija za određivanje imena trgova i ulica Općine Orehovica imenovana je većinom glasova 8 vijećnika, dok su 4 suzdržana.

**Ad. 3. Donošenje Odluke o imenovanju članova Uprave groblja Orehovica-Vularija**

Prijedlog odluke podnijela je grupa vijećnika.

Branko Sušec pitao je koji je razlog donošenja ove odluke odnosno je li vezana za mandat?

Marko Hunjadi odgovara da se ista odluka donosila na prvoj radnoj sjednici

u prošlom sazivu, te da je jedini novi član u odnosu na prošli saziv Nikola Panić.

Branko Sušec smatra da je trebalo uključiti i predsjednike odnosno članove mjesnih odbora.

Za članove Uprave groblja predlažu se:

1. Željko Kovač, predsjednik Uprave groblja,
2. Nikola Panić, član,
3. Zlatko Orsag, član,
4. Vlado Kolar, član,
5. Goran Horvat, član.

Drugih prijedloga nije bilo.

Predsjedavajući je prijedlog Odluke o imenovanju članova Uprave groblja Orehovica-Vularija dao na glasovanje.

Odluka o imenovanju članova Uprave groblja Orehovica-Vularija usvojena je jednoglasno.

**Ad. 4. Donošenje odluke o imenovanju članova Uprave groblja Podbrest-Sveti Križ**

Prijedlog odluke u pisanom obliku podnijela je grupa vijećnika.

Za članove Uprave groblja predlažu se:

1. Željko Kovač, predsjednik Uprave groblja,
2. Mario Lončarić, član,
3. Josip Katanović, član,
4. Franjo Cmrečnjak
5. Ivan Maček, član,
6. \_\_\_\_\_\_\_\_\_\_\_\_\_\_\_\_\_\_\_, član imenovan od Općinskog vijeća Općine Mala Subotica,
7. \_\_\_\_\_\_\_\_\_\_\_\_\_\_\_\_\_\_\_, član imenovan od Općinskog vijeća Općine Mala Subotica.

Drugih prijedloga nije bilo.

Predsjedavajući je prijedlog Odluke o imenovanju članova Uprave groblja Podbrest-Sveti Križ dao na glasovanje.

Odluka o imenovanju članova Uprave groblja Podbrest-Sveti Križ usvojena je jednoglasno.

**Ad. 5. Donošenje odluke o imenovanju predsjednika Uprave groblja**

Prijedlog odluke u pisanom obliku podnijela je grupa vijećnika.

Za predsjednika Uprave groblja predlaže se:

**Željko Kovač, Zrinskih 10, Orehovica.**

Drugih prijedloga nije bilo.

Predsjedavajući je prijedlog Odluke o imenovanju predsjednika Uprave groblja dao na glasovanje.

Odluka o imenovanju predsjednika Uprave groblja usvojena je jednoglasno.

**Ad. 6. Donošenje odluke o porezima Općine Orehovica**

Prijedlog odluke u pisanom obliku podnijela je grupa vijećnika.

Prijedlog odluke obrazlaže službenica Jedinstvenog upravnog odjela Općine Orehovica, Žaklina Vađunec. Ova Odluka donosi se radi usklađivanja s novim Zakonom o lokalnim porezima, a koju je jedinica lokalne samouprave dužna donijeti, sukladno članku 67. Zakona do 30.06.2017. godine. Člankom 20. Zakona o lokalnim porezima propisano je kako jedinice lokalne samouprave mogu uvesti slijedeće poreze: prirez poreza na dohodak, porez na potrošnju, porez na kuće za odmor i porez na korištenje javnih površina. Dosadašnjom odlukom o porezima Općine Orehovica određeni su sljedeći porezi: porez na potrošnju, porez na kuće za odmor, porez na tvrtku ili naziv i porez na korištenje javnih površina. Stoga se ovom Odlukom predlaže uvođenje poreza na potrošnju, poreza na kuće za odmor te poreza na korištenje javnih površina. Porez na kuće za odmor kao posebna kategorija prestaje važiti s 01.01.2018. godine. Uvođenje poreza na nekretnine je obvezatno, te će se donijeti posebna odluka do 30.11.2017. godine, a primjenjivat će se od 01.01.2018. godine.

Miroslav Bezek postavio je pitanje da li se u odnosu na prijašnju odluku promijenila visina plaćanja poreza. Žaklina Vađunec odgovorila mu je da se visina plaćanja poreza ostala isti kao u dosadašnjoj odluci.

Daljnje rasprave nije bilo.

Predsjedavajući je dao prijedlog Odluke o porezima Općine Orehovica na glasovanje.

Odluka o porezima Općine Orehovica usvojena je jednoglasno.

**Ad. 7. Donošenje Pravilnika o provedbi postupka jednostavne nabave Općine**

**Orehovica**

Prijedlog Pravilnika u pisanom obliku podnijela je grupa vijećnika.

Prijedlog Pravilnika obrazlaže službenica Jedinstvenog upravnog odjela Žaklina Vađunec.

Općina Orehovica javni je naručitelj i obveznik primjene Zakona o javnoj nabavi. Člankom 447. ZJN 2016 propisano je da su javni naručitelji dužni uskladiti svoje akte s novim ZJN u roku od 6 mjeseci od dana stupanja na snagu ZJN. Zakon o javnoj nabavi ne primjenjuje se na nabavu robe i usluga te provedbu projektnih natječaja procijenjene vrijednosti manje od 200.000,00 kuna i radova procijenjene vrijednosti manje od 500.000,00 kuna bez PDV-a. Također je Zakonom o javnoj nabavi propisano kako naručitelji pravila, uvjete i postupke jednostavne nabave uređuju općim aktom uzimajući u obzir načela javne nabave te mogućnost primjene elektroničkih sredstava komunikacije, dok su prema prethodnom ZJN naručitelji imali obvezu internim aktom urediti način provedbe nabave ispod nacionalnog zakonskog praga.

Prema prethodnom Zakonu o javnoj nabavi takva nabava zvala se bagatelna nabava, a prema novom Zakonu naziva se jednostavna nabava.

Miroslav Bezek postavio je pitanje zašto je u članku 13. prijedloga Pravilnika kao kriterij za odabir ponude predviđena najniža cijena ili ekonomski najpovoljnija ponuda.

Žaklina Vađunec odgovorila mu je da je prema ZJN javni naručitelji utvrđuju pravila i uvjete provođenja postupka jednostavne nabave, a s obzirom da ZJN kao kriterij za odabir ponude propisuje ekonomski najpovoljniju ponudu, gdje se uz kriterij cijene mogu uzeti u obzir i drugi kriteriji povezani s nabavom predmeta.

Branko Sušec rekao je kako smatra da bi odredba članka 13. trebala takva i ostati, s obzirom da se radi o nabavi ispod zakonskog praga te da ekonomski najpovoljnija ponuda ne znači i najniža ponuda te da bi se primjenom samo kriterija ekonomski najpovoljnije ponude zakomplicirao rad Povjerenstvu koje će otvarati ponude u budućim postupcima jednostavne nabave.

Daljnje rasprave nije bilo.

Predsjedavajući je dao prijedlog Pravilnika o provedbi postupka jednostavne nabave Općine Orehovica na glasovanje.

Pravilnik o provedbi postupka jednostavne nabave Općine Orehovica usvojen je jednoglasno.

**Ad.8. Informacije o stanju sigurnosti za razdoblje 03-05/2017**

U izvještajnom razdoblju zabilježeno je ukupno 5 kaznenih djela (1 teška krađa, 2 krađe, 1 kazneno djelo protuzakonitog lova i ribolova, 1 kazneno djelo spolnog zlostavljanja djeteta), 1 prekršaj iz Zakona protiv javnog reda i mira, 3 prekršaja iz Zakona o zaštiti od nasilja u obitelji, 2 prekršaja iz Zakona o osobnoj iskaznici. U ožujku i travnju stanje je ocijenjeno dobrim, a u svibnju vrlo dobrim.

**Ad. 9. Razno**

Predsjednik Općinskog vijeća Marko Hunjadi zamolio je sve članove vijeća iz HNS-a da porazgovaraju sa svojim načelnikom jer smatra da je imao problem prilikom pripreme ove sjednice Općinskog vijeća. Smatra da je prema Statutu Općine Orehovica nadležan sazivati sjednice, a Jedinstveni upravni odjel dužan mu je pomagati u pripremi istih.

Žalimir Halić nadovezao se kako se ne radi o načelniku HNS-a, nego o načelniku Općine Orehovica koji je izabran na provedenim izborima, te je dobio potporu birača zajedno sa svojom listom odnosno zamjenicom, a ako postoji neki problem smatra da bi ga trebali rješavati kad načelnik bude prisutan. Marko Hunjadi se ispričao i rekao je da se krivo izrazio.

Dijana Novak je rekla da ona kao zamjenica načelnika smatra kako bi izvršna vlast i predstavničko tijelo trebali surađivati, kako joj nije bitna politička situacija, već da svi rade na razvoju ove sredine u kojoj živimo. Suradnja se svakako mora postići, a tjeranje inata neće dovesti do ničega.

Branko Sušec je rekao kako ovo uopće nije mjesto za raspravu te da je potpuno promašena tema. Smatra da se radi o mladim ljudima koji se prvo moraju naučiti politike, odnosno raditi i surađivati. Moli predsjednika vijeća da uspostavi kontakt s načelnikom i da surađuju. Smatra da nije u redu da se sjednice tempiraju u vrijeme kad se zna da načelnik neće biti prisutan. Stoga za ubuduće moli da se vijeće ne zamara s takvim pitanjima. Marko Hunjadi odgovora da se ova sjednica nije tempirala u vrijeme kada načelnik ne bude prisutan, nego da je sazvana zbog propisanih rokova prema kojima je jedinica lokalne samouprave dužna uskladiti svoje opće akte sa Zakonom.

Na kraju sjednice je vijećnica Nadica Bogdan predala predsjedniku Općinskog vijeća dva vijećnička pitanja u pisanom obliku, te traži odgovor od načelnika na sljedećoj sjednici Općinskog vijeća.

Vijećnici su se složili da se prihvaća ovaj način predaje vijećničkih pitanja, s obzirom da načelnik nije bio prisutan, kao da ih je vijećnica podnijela za vrijeme trajanja aktualnog sata, te će se isti predati načelniku na daljnje postupanje.

Završeno u 20.25 h.

Zapisnik vodila

Žaklina Vađunec

|  |
| --- |
| **Predsjednik Općinskog vijeća Općine Orehovica** |
| Marko Hunjadi |